
Text rozhodnutia
Súd: Krajský súd Bratislava Spisová značka: 3Cob/8/2014 Identifikačné číslo súdneho spisu: 1611200326 Dátum vydania rozhodnutia: 25. 07. 2014 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2014:1611200326.1 Uznesenie Krajský súd v Bratislave v právnej veci navrhovateľa U. Y., U.. G.. W. Č.. XXXX/XX, A., I.: XX XXX XXX, proti odporcovi Stuckdekor Weber s.r.o., Závod č. 1049, IČO: 45 430 381, práv. zast. advokátskou kanceláriou Onufer & Torišková, Františkánska 2, Bratislava, o zaplatenie 1.018,- EUR s príslušenstvom a o odvolaní navrhovateľa proti uzneseniu Okresného súdu Malacky č.k. 10Cb 100/2011-166 zo dňa 15.11.2013, jednohlasne takto r o z h o d o l : Krajský súd v Bratislave uznesenie Okresného súdu Malacky č.k. 10Cb 100/2011-166 zo dňa 15.11.2013 v napadnutej časti týkajúcej sa zastavenia konania potvrdzuje. Krajský súd v Bratislave uznesenie Okresného súdu Malacky č.k. 10Cb 100/2011-166 zo dňa 15.11.2013 v napadnutej časti týkajúcej sa trov konania zrušuje a vec vracia súdu prvého stupňa na ďalšie konanie. o d ô v o d n e n i e : Napadnutým uznesením súd prvého stupňa zastavil konanie podľa § 96 ods. 1, 2 O.s.p. a navrhovateľovi uložil povinnosť zaplatiť odporcovi náhradu trov konania vo výške 2.394,89 EUR. V odôvodnení súd prvého stupňa uviedol, že dňa 12.11.2013 navrhovateľ zobral svoj návrh späť v celom rozsahu, pričom späťvzatie odôvodnil tým, že odporca mu zo žalovanej pohľadávky 4.528,00 EUR uhradil sumu 1.680,00 EUR a tiež sumu 1.380,00 EUR. Na pojednávaní dňa 12.7.2013 sa odporca zaviazal uhradiť sumu 600,00 EUR a po uhradení tejto sumy by predmetom sporu zostala pohľadávka vo výške 418,00 EUR, pričom navrhovateľ považoval ďalšie pokračovanie v konaní vzhľadom na náklady za neúčelné. O trovách konania bolo rozhodnuté podľa ust. § 146 ods. 1 písm. c/ a ods. 2 O.s.p.. Prvostupňový súd priznal právnemu zástupcovi odporcu odmenu za desať úkonov právnej pomoci 10x 161,01 EUR (príprava a prevzatie zastúpenia, písomné podanie na súd - odpor, účasť na pojednávaní dňa 28.3.2012, 15.5.2012, 14.9.2012. 9.1.2013, 10.7.2013, 25.9.2013, ďalšia porada s klientom dňa 4.2.2013, návrh - pokus o zmier zo dňa 4.2.2013), 2x režijný paušál vo výške 7,41 EUR za vyššie uvedené úkony právnej pomoci vykonané v roku 2011, 3x režijný paušál vo výške 7,63 EUR za vyššie uvedený úkon právnej pomoci vykonaný v roku 2012, 5x režijný paušál vo výške 7,81 EUR za vyššie uvedený úkon právnej pomoci vykonaný v roku 2013, čo spolu predstavuje sumu 1.686,86 EUR. Nakoľko právny zástupca je platcom DPH, bola jeho odmena zvýšená o 20 % DPH, čo spolu predstavuje sumu 2.024,23 EUR. Ďalej bola právnemu zástupcovi priznaná náhrada za stratu času vo výške 152,64 EUR za 12 začatých polhodín za čas strávený na trase Bratislava - Malacky a späť za účelom účasti na pojednávaní v dňoch 28.3.2012, 16.5.2012, 14.9.2012 a náhrada za stratu času vo výške 156,24 EUR za 12 začatých polhodín za čas strávený na trase Bratislava - Malacky a späť za účelom účasti na pojednávaní v dňoch 9.1.2013, 10.7.2013, 25.9.2013, čo spolu predstavuje sumu vo výške 308,88 EUR. Náhrada za stratu času bola právnemu zástupcovi zvýšená o 20 % DPH, čo spolu predstavuje sumu 370,66 EUR. Konečná výška trov právneho zastúpenia je vo výške 2.394,89 EUR. Prvostupňový súd nepriznal advokátovi odmenu za jeden úkon právnej pomoci - list navrhovateľovi, nakoľko advokát žiadnym spôsobom nepreukázal vykonanie tohto úkonu. Proti uzneseniu súdu prvého stupňa podal v zákonom stanovenej lehote odvolanie navrhovateľ, ktorý uviedol, že sudkyňa zastavila konanie v rozpore s jeho prejavom na späťvzatie návrhu, v ktorom uviedol, že ak odporca, ktorý sa na prvom pojednávaní zaviazal, že mu vyplatí ešte sumu 600,00 EUR, zoberie svoj návrh späť z dôvodu nehospodárnosti konania. Taktiež nezavinil zbytočnosť konania, keďže odporca po podaní návrhu vyplatil sumu 3.510,00 EUR. Navrhovateľ poukázal na to, že uložením povinnosti zaplatiť náhradu trov konania odporcovi v zmysle § 146 ods. 2 O.s.p. došlo k porušeniu zákona a jeho práv, nakoľko sa domáhal nevyplatenej mzdy. Vo svojom odvolaní ďalej uviedol, že právny zástupca sa na pojednávaní dňa 25.9.2013 nezúčastnil, výpočet trov je z vyššej sumy, než bol uplatnený nárok a o trovách malo byť rozhodnuté podľa § 146 ods. 1 O.s.p.. K odvolaniu navrhovateľa sa vyjadril odporca, ktorý uviedol, že nie je pravda, že sa odporca na ktoromkoľvek z pojednávaní zaviazal uhradiť navrhovateľovi sumu 600,00 EUR, nikdy ho k tomu ani nezaviazal súd a navrhovateľ si nesprávne vyložil vyjadrenie odporcu, ktoré bolo viazané na iné skutočnosti, ktoré pominuli. Výpočet trov právneho zástupcu odporcu je správny a ďalšie vyjadrenia navrhovateľa nie sú dostatočnými dôvodmi na dôvodnosť odvolania. V dôsledku odvolania krajský súd ako súd odvolací (§ 10 ods. 1 O.s.p.) vec preskúmal v medziach daných ustanovením § 212 ods. 1 O.s.p. a bez nariadenia pojednávania v súlade s ustanovením § 214 ods. 2 O.s.p. uznesenie okresného súdu vo výroku, ktorým zastavil konanie ako vecne správne potvrdil a vo zvyšnej časti týkajúcej sa trov konania dospel k záveru, že odvolanie je dôvodné. Preskúmaním spisového materiálu bolo zistené, že navrhovateľ sa návrhom domáhal zaplatenia sumy vo výške 4.528,00 EUR s príslušenstvom od odporcu. Uznesením zo dňa 11.7.2013 č.k. 10Cb/100/2011-142 súd konanie v časti istiny 3.510,00 EUR zastavil, nakoľko navrhovateľ po začatí súdneho konania dňa 2.7.2013 zobral návrh v časti späť. Dňa 12.11.2013 navrhovateľ zobral svoj návrh v celom rozsahu späť, pričom dôvodil tým, že odporca mu zo žalovanej pohľadávky 4.528,00 EUR zaplatil celkom 3.060,00 EUR. Na pojednávaní dňa 12.7.2013 sa odporca zaviazal uhradiť sumu 600,00 EUR a po uhradení tejto sumy by predmetom sporu zostala pohľadávka vo výške 418,00 EUR a vzhľadom na účasť na ďalších pojednávaniach a ďalších nákladoch, na podanom návrhu netrval, zobral ho späť a konanie žiadal zastaviť. Súd prvého stupňa vzhľadom na uvedené a so súhlasom odporcu správne a v súlade s ust. § 96 O.s.p. zastavil konanie. Z uvedených dôvodov odvolací súd uznesenie súdu prvého stupňa v časti zastavenia konania ako vecne správne potvrdil podľa ust. § 219 ods. 1, 2 O.s.p.. Podľa ust. § 146 ods. 1 O.s.p., žiaden z účastníkov nemá právo na náhradu trov konania podľa jeho výsledku, ak sa konanie mohlo začať i bez návrhu; skončilo sa zmierom, pokiaľ v ňom nebolo o náhrade trov dojednané niečo iné; bolo zastavené; začalo na návrh prokurátora. Podľa § 146 ods. 2 O.s.p., ak niektorý z účastníkov zavinil, že konanie sa muselo zastaviť, je povinný uhradiť jeho trovy. Ak sa však pre správanie odporcu vzal späť návrh, ktorý bol podaný dôvodne, je povinný uhradiť trovy konania odporca. Ak nejde o prípad, kedy bolo žalobe celkom vyhovené, musí byť v zmysle ustanovenia § 142 ods. 2 O.s.p. náhrada trov pomerne rozdelená. To vyžaduje určiť pomer úspechu oboch účastníkov vo veci a od úspechu účastníka (víťaznej strany) odčítať jeho neúspech (t.j. mieru úspechu druhej strany). Vo výške rozdielu má účastník právo, aby mu druhý účastník (druhá strana) nahradil pomernú časť trov, ktoré vynaložil pri účelnom uplatňovaní alebo bránení práva. Výška trov, ktoré v konaní vznikli druhému účastníkovi, je tu nerozhodná. Ak je pomer úspechu a neúspechu u oboch strán rovnaký alebo približne rovnaký, súd vysloví, že žiadny z účastníkov nemá na náhradu trov právo. V prípade, ak konanie bolo sčasti alebo celkom zastavené, súd prihliadne na to, či a kto zavinil, že k zastaveniu muselo dôjsť. Najprv teda posúdi (v režime § 146 ods. 1 písm. c/ a ods. 2 O.s.p.) otázku, čo bolo dôvodom, že konanie muselo byť sčasti alebo celkom zastavené, a s prihliadnutím k tomuto záveru potom hodnotí celkovú otázku, z akej časti bol ten ktorý účastník úspešný. Výšku trov konania posúdi vzhľadom na výšku žalovanej sumy k momentu čiastočného späťvzatia žaloby a k momentu späťvzatia žaloby v celom rozsahu, keď predmetom konania zostala nezaplatená časť žalovanej sumy. V preskúmavanej veci sa súd prvého stupňa uvedenými výkladovými hľadiskami neriadil, pretože nesprávne vyhodnotil mieru zavinenia účastníkov konania, ktorá viedla k čiastočnému zastaveniu konania a následne k zastaveniu konania v celom rozsahu. V dôsledku nerešpektovania vzniknutej procesnej situácie súd prvého stupňa nesprávne rozhodol o trovách konania. Zo zreteľom na uvedené odvolací súd podľa § 221 ods. 1 písm. h/ O.s.p. vo výroku o náhrade trov konania zrušil a vec mu vrátil na ďalšie konanie. Poučenie: Proti tomuto uzneseniu odvolanie nie je prípustné.

